**Α΄ ΓΥΜΝΑΣΙΟΥ**

**ΩΡΙΑΙΑ ΓΡΑΠΤΗ ΔΟΚΙΜΑΣΙΑ Α΄ ΤΕΤΡΑΜΗΝΟΥ ΣΤΟ ΜΑΘΗΜΑ:**

**ΚΕΙΜΕΝΑ ΝΕΟΕΛΛΗΝΙΚΗΣ ΛΟΓΟΤΕΧΝΙΑΣ**

**ΟΝΟΜΑΤΕΠΩΝΥΜΟ:**

**ΤΜΗΜΑ:**

**ΗΜΕΡΟΜΗΝΙΑ:**

**ΒΑΘΜΟΛΟΓΙΑ:**

|  |
| --- |
| **Κάρολος Ντίκενς, Παραμονή Χριστουγέννων** |
|  |
| *Το κείμενο που ακολουθεί είναι απόσπασμα από το πολύ γνωστό έργο Χριστουγεννιάτικη ιστορία, που γράφτηκε το 1843 και από τότε μεταφράστηκε σε πολλές γλώσσες του κόσμου· διασκευάστηκε, μάλιστα, πολλές φορές για τον κινηματογράφο και έκανε διάσημη τη μορφή του τσιγκούνη Σκρουτζ. Στο απόσπασμα του βιβλίου μας βλέπουμε μερικά γνωρίσματα του χαρακτήρα του Σκρουτζ, με αφορμή τη στάση του απέναντι στη γιορτή των Χριστουγέννων*. |

|  |
| --- |
| Μια φορά κι έναν καιρό, κάποια παραμονή Χριστουγέννων, ο γερο-Σκρουτζ βρισκόταν απασχολημένος στο λογιστήριό του. Έκανε κρύο τσουχτερό και ήταν σκοτεινά από την καταχνιά. Άκουγε τον κόσμο που πήγαινε κι ερχόταν έξω στο δρομάκι ξεφυσώντας, τρίβοντας τα χέρια και χτυπώντας τα πόδια στο λιθόστρωτο για να ζεσταθούν. Το ρολόι της πόλης έδειχνε μόλις τρεις τ’ απόγευμα, μα είχε κιόλα σκοτεινιάσει. O καιρός ήταν μουντός ολημερίς και τα κεριά τρεμόλαμπαν στα παράθυρα από τα γειτονικά γραφεία σαν κόκκινες κηλίδες στην καφετιά, βαριά ατμόσφαιρα. Η ομίχλη ξεχυνόταν και τρύπωνε σε κάθε χαραμάδα και κλειδαρότρυπα κι ήτανε τόσο πυκνή που, αν και το σοκάκι ήταν στενό, τα σπίτια αντικρύ μόλις και αχνοφαίνονταν. Βλέποντας το σκούρο σύννεφο να χαμηλώνει κατά τη γη σκοτεινιάζοντας το καθετί, θα ’λεγε κανείς πως η φύση ανάσαινε εκεί κοντά και σκαρφιζόταν κάτι τρομερό.  Η πόρτα στο λογιστήριο του Σκρουτζ έμενε ανοιχτή για να ’χει το νου του στον υπάλληλο που, καθισμένος σ’ ένα θλιβερό καμαράκι σαν κουτί, αντέγραφε κάτι γράμματα. O Σκρουτζ είχε αναμμένη μια πολύ μικρή φωτίτσα, μα η φωτιά του υπάλληλου ήταν τόσο μικροσκοπική, που ’λεγες πως ήταν ένα μόνο κάρβουνο. Όμως δεν μπορούσε να τη δυναμώσει κι άλλο, γιατί ο Σκρουτζ κρατούσε το κασόνι με τα κάρβουνα στη δική του κάμαρη. Κι όταν ο υπάλληλος μπήκε κρατώντας το φαράσι, το αφεντικό του θεώρησε πως είχε φτάσει πια η ώρα για να φύγουν. Φόρεσε, λοιπόν, κι εκείνος το άσπρο του κασκόλ και δοκίμασε να ζεσταθεί στη φλόγα του κεριού. Όντας όμως άνθρωπος με λίγη φαντασία, δεν τα κατάφερε.  — Καλά Χριστούγεννα, θείε! Να ’σαι καλά!, ακούστηκε μια χαρούμενη φωνή.  Ήταν ο ανιψιός του Σκρουτζ, που βρέθηκε τόσο άξαφνα και γρήγορα μπροστά του, ώστε η μορφή του πρόλαβε το άκουσμα της φωνής του.  — Μπα!, έκανε ο Σκρουτζ. Σαχλαμάρες!  Είχε τόσο ζεσταθεί περπατώντας γοργά μες στην ομίχλη και στην παγωνιά τούτος εδώ ο ανιψιός του Σκρουτζ, που ήταν αναψοκοκκινισμένος. Το πρόσωπό του ήταν ροδοκόκκινο κι όμορφο, τα μάτια του σπίθιζαν κι η ανάσα του άχνιζε και πάλι.  — Σαχλαμάρες τα Χριστούγεννα, θείε! Είπε ο ανιψιός του Σκρουτζ. Δε θα το λες βέβαια στα σοβαρά, ελπίζω.  — Και βέβαια το λέω στα σοβαρά, είπε ο Σκρουτζ. Άκου κει «Καλά Χριστούγεννα!». Και τι λόγο έχεις να ’σαι χαρούμενος; Ποιο δικαίωμα να ’σαι ευτυχισμένος; Είσαι δα αρκετά φτωχός!  — Έλα τώρα, αποκρίθηκε εύθυμα ο ανιψιός. Εσύ με ποιο δικαίωμα είσαι σκυθρωπός; Τι λόγο έχεις να 'σαι στις κακές σου; Είσαι δα αρκετά πλούσιος!  O Σκρουτζ, μην έχοντας καμιά καλύτερη απάντηση πρόχειρη, έκανε ξερά «Μπα!» και το συνόδεψε μ' ένα «Σαχλαμάρες!».  — Μη θυμώνεις, θείε, είπε ο ανιψιός.  — Και τι άλλο μπορώ να κάνω, αποκρίθηκε εκείνος, όταν ζω σ' έναν κόσμο με τόσους χαζούς; Καλά Χριστούγεννα! Ξορκισμένα να 'ναι τα Χριστούγεννα! Και σάμπως δεν είναι για σένα τα Χριστούγεννα μια εποχή που πρέπει να πληρώνεις λογαριασμούς δίχως να 'χεις λεφτά; Μια εποχή που σε βρίσκει ένα χρόνο μεγαλύτερο κι ούτε μια στάλα πλουσιότερο; Μια εποχή που κάνεις τους ισολογισμούς σου και βρίσκεις ότι ζημιώνεις; Αν ήταν στο χέρι μου, συνέχισε αγανακτισμένος, τον κάθε ηλίθιο που τριγυρίζει λέγοντας με το παραμικρό «Καλά Χριστούγεννα» θα τον έβαζα να βράσει μέσα στην ίδια του την [πουτίγκα](http://ebooks.edu.gr/ebooks/v/html/8547/2228/Keimena-Neoellinikis-Logotechnias_A-Gymnasiou_html-empl/index04_04.html) και να θαφτεί μ' ένα παλούκι από [λιόπρινο](http://ebooks.edu.gr/ebooks/v/html/8547/2228/Keimena-Neoellinikis-Logotechnias_A-Gymnasiou_html-empl/index04_04.html) χωμένο στην καρδιά του. Έτσι θα 'πρεπε!  — Θείε!, παρακάλεσε ο ανιψιός.  — Ανιψιέ, αποκρίθηκε ο θείος αυστηρά, γιόρταζε τα Χριστούγεννα με το δικό σου τρόπο κι άσε με εμένα να τα γιορτάζω με το δικό μου.  — Γιόρταζέ τα, λοιπόν!, είπε εκείνος. Όμως, δεν το κάνεις.  — Άφησέ με τότε να τα περάσω μονάχος μου. Μωρέ, πολύ καλό θα σου κάνουν! Πολύ καλό σου έκαναν ως τα τώρα!  — Yπάρχουν, υποθέτω, πολλά πράγματα που θα μπορούσα να ’χα δει καλό, μα δεν επωφελήθηκα, απάντησε ο ανιψιός. Κι ανάμεσα στ’ άλλα, είναι και τα Χριστούγεννα. Όμως, είμαι βέβαιος πως πάντα τα συλλογιζόμουν, χώρια από το σεβασμό που τους έπρεπε για το ιερό τους όνομα και την προέλευση —αν είναι, βέβαια, δυνατόν κάτι που ανήκει σ’ αυτά να το βλέπεις ξεχωριστά— σαν μια εποχή καλή, ευχάριστη. Μια εποχή όλο καλοσύνη και συμπόνια, φιλευσπλαχνία και χαρά. Η μόνη απ’ όσες ξέρω μέσα στο μακρύ ημερολόγιο του χρόνου όπου άντρες και γυναίκες, σαν μια ψυχή, ανοίγουν λεύτερα τις καρδιές τους και αναλογίζονται τους άλλους σαν πραγματικούς συνταξιδιώτες προς τον τάφο, κι όχι σαν μια άλλη ράτσα πλασμάτων που έχουν διαφορετικό προορισμό. Γι’ αυτό, θείε, μ’ όλο που ποτέ δεν έβαλα μήτε ένα κομματάκι χρυσό ή ασήμι στην τσέπη μου, πιστεύω πως μου έκαναν καλό και πως θα μου κάνουν. Για τούτο λέω: ας είναι ευλογημένα!  Κ. Ντίκενς, *Χριστουγεννιάτικη ιστορία*, μτφρ. Μαίρη Κιτσικοπούλου, Καστανιώτης |

\***πουτίγκα**: παραδοσιακό αγγλικό γλυκό, που είτε το ψήνουν στο φούρνο είτε τοποθετούν τη φόρμα του σε νερό που βράζει \***λιόπρινο**: το φυτό ελαιόπρινος, είδος πουρναριού

**Θέμα 1ο:**

**Α.** Να χαρακτηρίσετε τις παρακάτω προτάσεις **Σωστές (Σ)** ή **Λανθασμένες (Λ):**

**α)** Η περιγραφή της πόλης και η ατμόσφαιρα στην αρχή του αποσπάσματος είναι γιορτινή.

**β)** Ο Σκρουτζ απολαμβάνει τη ζεστασιά κι αφήνει τον υπάλληλό του να κρυώνει.

**γ)** Ο Σκρουτζ είναι πολύ πλούσιος και πολύ ευτυχισμένος.

**δ)** Ο Σκρουτζ δεν ανέχεται τον ανιψιό του επειδή είναι φτωχός. **ΜΟΝΑΔΕΣ 4**

**Β.** Να επιλέξετε την **ορθή** εκδοχή:

Το **περιεχόμενο** του αποσπάσματος είναι

**α)** κοινωνικό και σατιρικό

**β)** διδακτικό και ηθογραφικό

**γ)** ηθογραφικό και κοινωνικό

**δ)** κοινωνικό και ψυχογραφικό **ΜΟΝΑΔΕΣ 2**

**Θέμα 2ο:**

**Α.** Να αντιστοιχίσετε καθεμιά από τις παρακάτω ενότητες με τον **καταλληλότερο** τίτλο. **ΠΡΟΣΟΧΗ: Τρεις** από τους τίτλους **περισσεύουν.**

|  |  |
| --- | --- |
| **ΕΝΟΤΗΤΕΣ** | **ΤΙΤΛΟΙ** |
| **1.** «Μια φορά κι έναν καιρό… κάτι τρομερό.» | **α)** Το παγωμένο γραφείο |
| **2.** «Η πόρτα… δεν τα κατάφερε.» | **β)** Θείος και ανιψιός: δύο διαφορετικές απόψεις για τα Χριστούγεννα |
| **3.** «–Καλά Χριστούγεννα… ευλογημένα!» | **γ)** Η ατμόσφαιρα στην πόλη |
|  | **δ)** Η μέρα είναι κρύα και μουντή |
|  | **ε)** Ο θείος και ο ανιψιός διαφωνούν |
|  | **στ)** Η ατμόσφαιρα στο λογιστήριο του Σκρουτζ |

**ΜΟΝΑΔΕΣ 3**

**Β.** Να **επιλέξετε** την **ορθή** εκδοχή:

**1.** Ο συγγραφέας χρησιμοποιεί

**α.** κυρίως αφήγηση

**β.** κυρίως περιγραφή

**γ.** αφήγηση και διάλογο

**δ.** περιγραφή και κυρίως διάλογο

**2.** Μ’ αυτόν τον τρόπο καταφέρνει

**α.** να μας μεταφέρει αυτούσια τα πραγματικά λόγια των ηρώων

**β.** να «ζωντανέψει» το σκηνικό και να παρουσιάσει με έντονο τρόπο τη διάσταση χαρακτήρων και

απόψεων

**γ.** να μας κάνει να αντιπαθήσουμε τον Σκρουτζ και να συμπαθήσουμε τον ανιψιό του

**δ.** όλα τα παραπάνω

**3.** Ο αφηγητής της ιστορίας

**α.** γράφει σε α΄ πρόσωπο

**β.** αφηγείται τα γεγονότα κάνοντας αναδρομή στο παρελθόν

**γ.** είναι αμέτοχος στα γεγονότα

**δ.** τίποτε από τα παραπάνω **ΜΟΝΑΔΕΣ 3**

**Θέμα 3ο: Να επιλέξετε ΜΟΝΟΝ ΤΟ ΕΝΑ από τα δύο θέματα που σας δίνονται.**

**Α.** Σε μια παράγραφο 80 λέξεων να **περιγράψετε** το **χαρακτήρα** του **Σκρουτζ**, όπως διαγράφεται μέσα στο κείμενο, έτσι ώστε να τον παρουσιάσετε σε κάποιον φίλο σας που δεν τον γνωρίζει.

**Β.** Προσποιηθείτε ότι **είστε ο Σκρουτζ** και γράψτε **μία σελίδα** (80 λέξεις) από το υποτιθέμενο **ημερολόγιό** του. **ΜΟΝΑΔΕΣ 8**

**ΚΑΛΗ ΕΠΙΤΥΧΙΑ!**